
Ingela Strandberg

Ingensteds mitt seil

Gjendiktning og etterord ved Katrine Heiberg

Vi oppfant deg, sier låvene

Vi er minnenes seere

Du er materie

ført vill

gjennom ville havreåkre

Kom inn

så skal vi få deg til å tro

at det fortsatt finnes en kveld et sted

der kyr slumrer

og nattfioler blomstrer seg til døde

Bli et øyeblikk

i kyrnes urolige søvn

Kyss frykten deres

Kyss fråden fra munnene deres

Husk den

Bær de våte pannene deres

ut gjennom tåka

og for alltid

Du er en av dem

Bøy deg

Huk deg ned til blomstene

Til de smale hvite leppene

Kyss dem

Berus deg

på de klebrige fristelsene

Du er i svermernes hus


Rommet inntil døden

En innsjø

En sommernatt

Porsen viser veien

Mjødurten minner meg om brudekjolen

Til døden ikke lenger skiller oss ad

Jeg går til sjøen pyntet

Som en brud

Kledd i regn

I lynets fred

